Forslag til Rådets forordning (EF) om visse kontrolforanstaltninger med henblik på at sikre overholdelsen af foranstaltninger vedtaget af ICCAT (98/C 371/07) (EØS-relevant tekst) KOM(1998) 620 endelig udg. - 98/0305(CNS)

(Forelagt af Kommissionen den 30. oktober 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Det Europæiske Fællesskab har siden den 14. november 1997 været kontraherende part i Den Internationale Konvention for Bevarelse af Tunfiskebestanden i Atlanterhavet, i det følgende benævnt »ICCAT-konventionen«;

ICCAT-konventionen indfører rammer for regionalt samarbejde om bevarelse og forvaltning af ressourcerne af tunfisk og beslægtede arter i Atlanterhavet og tilstødende farvande bl.a. gennem oprettelsen af en International Kommission for Bevarelse af Tunfiskebestanden i Atlanterhavet, i det følgende benævnt »ICCAT«, og vedtagelsen af bindende henstillinger for de kontraherende parter vedrørende bevarelse og forvaltning i det område, konventionen gælder for;

ICCAT har for at sikre bevarelsesforanstaltningernes overholdelse på sit 15. ordinære møde den 14.-21. november 1997 vedtaget en bindende henstilling gældende fra den 13. juni 1998 for de kontraherende parter vedrørende omladning og observation af fartøjer; Fællesskabet bør anvende denne henstilling;

det er nødvendigt at fastsætte regler for udvekslingen af oplysninger om fartøjer, der mistænkes for at udøve fiskeri, der er til skade for de bevarelsesforanstaltninger, som ICCAT har vedtaget;

for at skærpe kontrollen på havet er det afgørende, at Fællesskabets fiskerfartøjer og moderskibe udelukkende modtager omladninger på havet fra fartøjer, der fører en kontraherende parts eller en samarbejdende parts, enheds eller fiskerienheds flag;

ICCAT har løbende opfordret de ikke-kontraherende parter, enheder eller fiskerienheder, der fisker i konventionsområdet efter arter, som henhører under ICCAT's kompetence, til at blive samarbejdende parter, enheder eller fiskerienheder ved at påpege deres stærke forpligtelse til at overholde ICCAT's foranstaltninger på bevarelses- og forvaltningsområdet -

UDSTEDT FØLGENDE FORORDNING:

Artikel 1

I denne forordning forstås der ved:

1. »fiskeri«: fiskeri efter og forarbejdning af fisk, omladning af fisk eller fiskerivarer, samt enhver anden tilknyttet aktivitet, der berører arter henhørende under ICCAT's kompetence

2. »observation«: alle observationer, som foretages af en medlemsstats fartøj eller fly eller af en medlemsstats kompetente myndigheder, der varetager inspektionen på havet af et fartøj:

- hvis nationalitet ikke fremgår tydeligt, i det følgende benævnt »statsløst fartøj«, og som kunne tænkes at fiske efter arter henhørende under ICCAT's kompetence, eller som

- sejler under en anden kontraherende parts flag og mistænkes for at fiske i strid med ICCAT's bevarelsesforanstaltninger, eller som

- sejler under en ikke-kontraherende parts, enheds eller fiskerienheds flag og mistænkes for at fiske i strid med ICCAT's bevarelsesforanstaltninger.

Observationen registreres i det i bilag 1 omhandlede observationsskema. Om muligt skal observationen omfatte alle oplysninger, som omhandles i dette observationsskema. Der kan eventuelt vedlægges fotografier af det observerede fartøj.

Artikel 2

1. Observationsskemaerne fremsendes straks til observatørens medlemsstat, som straks videresender dem til Kommissionen.

2. Kommissionen sender straks disse observationsskemaer til fartøjets flagstat samt til ICCAT's sekretariat.

Artikel 3

1. En medlemsstat, der via en kontraherende part modtager observationer om aktiviteter for et fartøj, der fører dens flag, fremsender straks disse observationer samt alle relevante oplysninger til Kommissionen.

2. Kommissionen fremsender på behørig vis disse oplysninger til ICCAT's sekretariat, for at de kan blive behandlet af ICCAT's gennemførelseskomité.

Artikel 4

1. Den kompetente myndighed i en medlemsstat, der har visiteret og/eller inspiceret et statsløst fiskerfartøj, jf. artikel 1, meddeler straks Kommissionen resultaterne af inspektionen samt i givet fald de passende foranstaltninger, den har truffet i overensstemmelse med international ret.

2. Kommissionen fremsender hurtigst muligt disse oplysninger til ICCAT's sekretariat.

Artikel 5

1. Det er ikke tilladt Fællesskabets fiskerfartøjer og moderskibe at modtage omladninger på havet af arter henhørende under ICCAT's kompetence fra fartøjer under en ikke-kontraherende parts flag, når denne part ikke har status af samarbejdende part, enhed eller fiskerienhed.

2. Kommissionen tilsender inden hvert nye år medlemsstaterne den fortegnelse over samarbejdende parter, enheder og fiskerienheder, som ICCAT har udarbejdet.

3. Medlemsstaterne fremsender oplysninger om de omladninger, som Fællesskabets fartøjer har foretaget siden den 1. november det foregående år, til Kommissionen, der videresender dem til ICCAT.

Artikel 6

Denne forordning træder i kraft på syvendedagen efter offentliggørelse i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

BILAG

>START GRAFIK>

FARTØJSOBSERVATIONSSKEMA

1. Observationsdato: (måned) (dag) (år)

2. Det observerede fartøjs position:

På havet:

Bredde

Længde

3. Det observerede faratøjs navn:

4. Flagstat:

5. Registreringshavn (og -land):

6. Fartøjets type:

7. Internationalt radiokaldesignal:

8. Anslået længde og BRT: meter metriske tons

9. Beskrivelse af fiskeredskaber:

Type:

10. Fartøjets situation ved observationen på havet (sæt kryds):

Fiskeri Navigation I drift Omladning Andet

11. Fartøjets aktivitet på observationstidspunktet:>SLUT GRAFIK>